R9 miljoen onregmatig van Krugersdorp-munisipaliteit oorgeplaasArgieffoto (Foto: Maroela Media) Die burgemeester van Mogale City- plaaslike munisipaliteit se dogter het glo voordeel getrek uit R9 miljoen wat by die munisipaliteit verdwyn het. Solly Msimanga, woordvoerder van die DA, sê die Demokratiese Alliansie in Gauteng het betroubaar verneem dat die munisipaliteit ŉ faktuur van R9 miljoen vir Aqua verwerk het vir dienste wat aan die munisipaliteit gelewer is. “Terwyl hulle besig was om die betaling te maak, is ŉ e-pos aan die munisipaliteit gestuur met opdrag dat die geld na ŉ ander rekening oorbetaal moet word as dit was op die oorspronklike Aqua-rekening verskyn,” het Msimanga bygevoeg. Die R9 miljoen is toe oorbetaal sonder dat die rekeningbesonderhede geverifieer is. “Die tweede rekening behoort glo aan Motlatsi Attorneys. Nadat die R9 miljoen oorbetaal is, is dit dadelik oorgeplaas na verskillende rekeninge. Dit het agterdog by die bank gewek en die munisipaliteit se hoof- finansiële beampte is in kennis gestel.” Die munisipale bestuurder en ŉ ander bestuurder, wat saam met die finansiële hoof werk, het die oorplasing goedgekeur sonder dat die hoof- finansiële beampte in kennis gestel is. “Die finansiële hoof het in Julie verlede jaar ŉ saak by die Krugersdorp-polisiestasie aanhangig gemaak oor die vermiste geld. Die saak is later na die Palm Ridge-handelsmisdaadhof oorgeplaas.” Die geld is in twee transaksies oorbetaal, met R5 miljoen op 10 Julie 2020 en R4 miljoen op 14 Julie 2020 na ŉ Absa-rekening. Die burgemeester se dogter was glo ook ŉ begunstigde van die vermiste R9 miljoen. “Dié optrede deur die munisipaliteit is ŉ growwe oortreding van behoorlike praktyk wat staatsgeld betref. Indien ŉ diensverskaffer ooit die bankbesonderhede vir ŉ betaling wil verander, moet ŉ formele brief by die munisipale bestuurder ingedien word met besonderhede oor die verandering van bankbesonderhede. ŉ Verifiëringsproses word ook vereis om seker te maak die rekening behoort wel aan die diensverskaffer en daar moet bepaal word of die diensverskaffer aan belasting- en ander regulasies voldoen voor enige betaling gemaak kan word. Die feit dat die munisipale bestuurder en nog ŉ bestuurder magtiging gegee het vir dié transaksie, is ŉ bewys dat hulle aandadig is en hulle moet rekenskap gee vir dié R9 miljoen,” het Msimanga bygevoeg. Nege maande het reeds verloop sedert die saak aanhangig gemaak is, en tog is niemand nog in hegtenis geneem nie en die geld is ook nie teruggekry nie. “Geldwassery, finansiële wanbestuur en korrupsie is ernstige misdade wat daartoe gelei het dat verskeie ANC-munisipaliteite landswyd ineengestort het. Mogale City gaan gebuk onder skuld en dienslewering is in ŉ haglike toestand terwyl miljoene uit die staatskas gesteel word om ŉ paar individue te verryk.” Die DA sal die premier, David Makhura, en die Gautengse LUR vir samewerkende regering en tradisionele sake, Lebogang Maile, skriftelik versoek om ondersoek in te stel oor die vordering van die saak en om te bepaal of ŉ forensiese ondersoek van stapel gestuur is oor die saak en hoekom niemand aanspreeklik gehou is nie.